
REFERAT DE APROBARE
privind retragerea dreptului de folosință gratuită asupra unor terenuri aflate în proprietatea privată a Municipiului Drobeta Turnu Severin, transmisă în conformitate cu prevederile Legii nr. 15/2003 privind sprijinul acordat tinerilor pentru construirea unei locuințe proprietate personală

      Având în vedere procesul-verbal întocmit la nivelul Direcției Patrimoniu în data de 05.09.2025, prin care au fost constatate o serie de nereguli referitoare la respectarea obligațiilor titularilor dreptului de folosință gratuită conform contractelor încheiate în temeiul Legii nr. 15/2003 conform cărora aceștia aveau obligația începerii edificării construcțiilor în termen de un an de la data semnării procesului-verbal de predare-primire a terenului s-a considerat necesară și oportună retragerea dreptului de folosință gratuită asupra terenurilor repartizate conform Legii nr. 15/2003 titularilor care nu au respectat clauzele prevăzute în contract.
În acest context în exercitarea atribuțiilor care îi revin în baza Legii nr. 15/2003  privind sprijinul acordat tinerilor pentru construirea unei locuințe proprietate personală, actualizată, republicată, Consiliul local al Municipiului Drobeta Turnu Severin asigură potrivit competențelor sale, în mod evident în condițiile legislației în materie, cadrul necesar atribuirii în folosință gratuită a terenurilor cu această destinație dar și respectarea de către beneficiarii terenurilor a condițiilor impuse de lege.
	Întrucât o parte din beneficiarii terenurilor atribute gratuit în baza Legii nr. 15/2003 nu au respectat prevederile art.6 alin.1 respectiv alin.2 în care se stipulează că :
 ”(1) Beneficiarul terenului pentru construirea unei locuințe proprietate personală este obligat să înceapă construcția locuinței în termen de un an de la data atribuirii terenului și să o realizeze cu respectarea prevederilor Legii nr. 50/1991 privind autorizarea executării lucrărilor de construcții, republicată, cu modificările și completările ulterioare.
  (2) În cazul nerespectării condițiilor prevăzute la alin. (1), prin hotărâre a consiliului local i se retrage beneficiarului dreptul de folosință asupra terenului atribuit.”, în conformitate cu prevederile art. 136 alin.1 din OUG nr. 57/2019 privind Codul administrativ, inițiez proiectul de hotărâre privind retragerea dreptului de folosință gratuită unor terenuri aflate în proprietatea privată a Municipiului Drobeta Turnu Severin, transmisă în conformitate cu prevederile Legii nr. 15/2003 privind sprijinul acordat tinerilor pentru construirea unei locuințe proprietate personală, în baza propunerilor formulate de către serviciile de specialitate din cadrul Primăriei Municipiului Drobeta Turnu Severin, precum și retragerea dreptului de folosință gratuită a trei terenuri în baza formulării unor cereri de renunțare.
	Proiectul de hotărâre va cuprinde dispoziții referitoare încetarea aplicabilității unui număr de 14 contracte de folosință gratuită, pentru nerespectarea obligației prevăzute la articolul 6 din Legea 15/2003 conform căruia se impune începerea construcției în cel mult un an de la data semnării procesului-verbal de predare-primire a terenului precum și la încetarea aplicabilității a trei contracte de dare în folosință gratuită în urma formulării unor cereri de renunțare de către dl. Dîrvăreanu Laurențiu Liviu, dl. Popescu Costinel Viorel, respectiv dl. Isfan Cristian Lori. 
	Terenurile care fac obiectul contractelor de folosință gratuită care își încetează aplicabilitatea rămân în inventarul bunurilor din domeniul privat al municipiului Drobeta Turnu Severin, fiind disponibile pentru o nouă repartizare în contextul Legii nr. 15/2003 privind sprijinul acordat tinerilor pentru construirea unei locuințe proprietate personală.
Ținând cont de necesitatea obiectivă de rezolvare a problemelor apărute ca urmare a nerespectării condițiilor impuse de Legea nr. 15/2003 de către anumiți beneficiari ai unor terenuri, propun ca în sedința ordinară a Consiliului Local al Municipiului Drobeta Turnu Severin să fie supus spre dezbatere și aprobare proiectul de hotărâre  privind retragerea dreptului de folosință gratuită asupra unor terenuri aflate în proprietatea privată a Municipiului Drobeta Turnu Severin, transmisă în conformitate cu prevederile Legii nr. 15/2003 privind sprijinul acordat tinerilor pentru construirea unei locuințe proprietate personală.


                                                   INIȚIATOR,
                                      VICEPRIMAR				
       DANIEL CÎRJAN

